Na aan my hart | Maart 2019 | Lééf met hart & siel
Na aan my hart | Maart 2019
"U leer my hoe om te lewe. By U is daar oorvloedige blydskap." Psalm 16:11
Nova, die blink nuwe sterretjie, is al drie weke lank deel van ons lewe. Dié bruin baba-labrador het op 'n Vrydagmiddag vanaf die Kaap per vliegtuig arriveer. Johan stuur sommer al van die lughawe af vir ons 'n foto. Haar groot groen ogies kyk sag na die lens. Op pad huis toe lê sy rustig en slaap in haar mandjie op die sitplek langs hom. 'n Bolletjie bruin liefde.
Sommer gou-gou het ons agtergekom dat dié hondjie 'n persoonlikheid het soos min. Sy speel onverskrokke met die groot honde en blyk nie 'n bang haar op haar lyfie te hê nie. Van styf vasgehou word en lê op die kombers op die bank hou sy niks nie. Sy spring vinnig af en strek haar dan gemaklik uit op die koel teëlvloer.
Vir nou voel dit asof daar weer 'n baba in die huis is. Ek en Johan word soggens douvoordag sodra die voëltjies in die bome begin sing, wakker gemaak. Dan wil dié klein hondjie speel en rol en aan my wollerige pantoffels en hakskene byt. Gedurende die dag moet ons gedurig 'n oog hou oor haar doen en late. Met flappende ore spring sy tussen die laventel in die beddings rond en hardloop al agter die ouer honde aan. As haar magie vol is, raak sy dadelik aan die slaap. Sy raak ook maklik soek, kruip agter die wasgoedmandjie in ons kamer weg of agter die wasmasjien in die waskamer in. Haar gunsteling lêplek is onder die kombuistafel of langs die strykplank as ons liewe Sarah staan en stryk. Vir ure lê sy dan soos 'n engeltjie en slaap. Ons verlustig ons aan haar sorgvryheid!
Vanoggend luister ek na 'n video-boodskap wat handel oor angs, depressie en bekommernis. Die prediker vertel hoe Elia onder 'n bos in die woestyn gaan wegkruip het nadat hy die Baäl-profete verslaan het. Hoe hy oorval is deur 'n donkerheid van gemoed, selfs na 'n groot oorwinning. Hoe maklik verval ons nie in wanhoop en swartgalligheid nie!
Die Woord leer ons baie oor blydskap en vreugde. Ook oor bekommernis. Oor God se teenwoordigheid in ons lewens en dat Hy beloof dat Hy ons nooit sal verlaat nie. Die psalmdigter en die wyse Salomo maan ons tot 'n lewe van vreugde en vertroue. 'n Lewe van vreugde is ons almal beskore, selfs in die moeilikste omstandighede vind ons hoop en vrede in Hom.
Mag jou dae gevul wees met blydskap en 'n sorgelose oorgawe aan 'n almagtige God wie ons liefhet en vir ons sorg.
Groete tot die volgende aanlynuitgawe van Lééf met hart & siel op 1 April 2019 hier by www.leef.co.za verskyn.